Η εν λόγω λευκή βίβλος αποτέλεσε μία από τις κύριες συνεισφορές της Ευρωπαϊκής Επιτροπής στο θέμα του αθλητισμού και του ρόλου του στην καθημερινή ζωή των πολιτών της Ευρωπαϊκής Ένωσης (ΕΕ). Επιβεβαίωσε τον αντίκτυπο που μπορεί να έχει ο αθλητισμός σε άλλες πολιτικές της ΕΕ. Επιπλέον, προσδιόρισε τις ανάγκες και τις ιδιαιτερότητες του τομέα του αθλητισμού. Άνοιξε μελλοντικές προοπτικές για τον αθλητισμό σε επίπεδο ΕΕ, συμμορφούμενη παράλληλα προς το δίκαιο της ΕΕ, την αρχή της επικουρικότητας και την αυτονομία των αθλητικών οργανώσεων. Στόχοι Η λευκή βίβλος είχε κυρίως ως στόχο: να χαράξει στρατηγικές κατευθύνσεις· να ενθαρρύνει τη συζήτηση για συγκεκριμένα προβλήματα· να ενισχύσει τον ρόλο του αθλητισμού στη διαδικασία λήψης αποφάσεων της ΕΕ· να αναδείξει τις ανάγκες και τις ιδιαιτερότητες του τομέα· να καθορίσει το κατάλληλο επίπεδο εξουσίας για τις μελλοντικές δράσεις. Ειδικότερα, μέσω της λευκής βίβλου η Επιτροπή επιδίωξε: να εξασφαλίσει ότι η διάσταση του αθλητισμού θα λαμβάνεται πλήρως υπόψη σε όλους τους τομείς της ΕΕ· να αυξήσει τη νομική σαφήνεια όσον αφορά την εφαρμογή του κεκτημένου της ΕΕ στον τομέα του αθλητισμού, συμβάλλοντας έτσι στην καλύτερη διακυβέρνηση του αθλητισμού στην ΕΕ. Διάρθρωση Η λευκή βίβλος καλύπτει τρία θέματα: τον "κοινωνικό ρόλο του αθλητισμού", δηλαδή τι αντιπροσωπεύει ο αθλητισμός ως κοινωνικό φαινόμενο· την "οικονομική διάσταση του αθλητισμού", δηλαδή τη συνεισφορά του αθλητισμού στην ανάπτυξη και τη δημιουργία θέσεων εργασίας στην ΕΕ· την "οργάνωση του αθλητισμού", δηλαδή τον ρόλο των δημόσιων, ιδιωτικών, οικονομικών και αθλητικών οργανισμών και φορέων στη διακυβέρνηση του αθλητισμού. Σχέδιο δράσης Μαζί με τη λευκή βίβλο, το Συμβούλιο υιοθέτησε ένα πρόγραμμα εργασιών για την περίοδο 2014-2017. Ένα νέο πρόγραμμα εργασιών της ΕΕ για τον αθλητισμό, που εκτελείται τη χρονική περίοδο από τον Ιούλιο του 2017 έως τον Δεκέμβριο του 2020, είναι υπό εξέλιξη. Το πρόγραμμα εργασιών περιόδου 2014-2017 περιλαμβάνει μια σειρά ειδικών μέτρων σχετικά με τις κοινωνικές και οικονομικές πτυχές του αθλητισμού, όπως υγεία, κοινωνική ένταξη, εθελοντισμός, αγωγή ή εξωτερικές σχέσεις. Τα μέτρα αυτά έχουν ως εξής: κατάρτιση κατευθυντήριων γραμμών για τη σωματική άσκηση και δημιουργία ενός ευρωπαϊκού δικτύου προώθησης του αθλητισμού για τη βελτίωση της υγείας· αποτελεσματικότερη καταπολέμηση του ντόπινγκ στον αθλητισμό σε ευρωπαϊκό επίπεδο· απονομή ευρωπαϊκού σήματος στα σχολεία που προωθούν τη σωματική άσκηση· εκπόνηση μελέτης σχετικά με τον εθελοντισμό στον αθλητισμό· βελτίωση της κοινωνικής ένταξης και της ενσωμάτωσης μέσω του αθλητισμού, με την αξιοποίηση των προγραμμάτων και των πόρων της ΕΕ· προώθηση της ανταλλαγής πληροφοριών, εμπειριών και καλών πρακτικών μεταξύ των αρχών επιβολής του νόμου και των αθλητικών οργανώσεων, με στόχο την πρόληψη κρουσμάτων ρατσισμού και βίας· συλλογή στατιστικών στοιχείων για τον ποσοτικό προσδιορισμό των οικονομικών επιπτώσεων του αθλητισμού και τον προσδιορισμό της πολιτικής στην οποία μπορεί να βασιστεί· επανεξέταση της χρηματοδότησης του αθλητισμού από τον δημόσιο και τον ιδιωτικό τομέα· συνέχιση των προσπαθειών αναφορικά με τις δραστηριότητες των μάνατζερ των παικτών και την προστιθέμενη αξία μιας ενδεχόμενης δράσης της ΕΕ στον εν λόγω τομέα (το θέμα μιας ανακοίνωσης του 2011 της Επιτροπής)· καλύτερη διάρθρωση του διαλόγου για τον αθλητισμό σε επίπεδο ΕΕ, ιδίως μέσω της οργάνωσης ενός ετήσιου φόρουμ για τον αθλητισμό· ενίσχυση της διακυβερνητικής συνεργασίας στον τομέα του αθλητισμού· προώθηση της δημιουργίας επιτροπών ευρωπαϊκού κοινωνικού διαλόγου στον τομέα του αθλητισμού και στήριξη των εργοδοτών και των εργαζομένων. Παρακολούθηση Η Επιτροπή παρακολουθεί την εξέλιξη των πρωτοβουλιών μέσω ενός διαρθρωμένου διαλόγου με τη συμμετοχή όλων των παραγόντων του τομέα του αθλητισμού: ευρωπαϊκών αθλητικών ομοσπονδιών· ευρωπαϊκών κεντρικών αθλητικών οργανώσεων, όπως οι ευρωπαϊκές ολυμπιακές επιτροπές, η ευρωπαϊκή παραολυμπιακή επιτροπή και οι ευρωπαϊκές μη κυβερνητικές αθλητικές οργανώσεις· εθνικών διακλαδικών αθλητικών οργανώσεων, καθώς και εθνικών ολυμπιακών και παραολυμπιακών επιτροπών· άλλων οργανισμών αθλητισμού που εκπροσωπούνται σε ευρωπαϊκό επίπεδο, συμπεριλαμβανομένων των συνδικαλιστικών οργανώσεων και των εργοδοτικών οργανώσεων· άλλων ευρωπαϊκών και διεθνών οργανώσεων (όργανα του Συμβουλίου της Ευρώπης και του Οργανισμού Ηνωμένων Εθνών, Unesco, ΠΟΥ κ.λπ.). Προώθηση εταιρικών σχέσεων και εκδηλώσεων Το πρόγραμμα Erasmus+ προσφέρει στους αθλητικούς οργανισμούς, στις δημόσιες αρχές και σε άλλους οργανισμούς ευκαιρίες που συμβάλλουν στις αθλητικές προτεραιότητες της ΕΕ. Υποστηρίζει έργα που έχουν σχεδιαστεί με στόχο την προώθηση των συμπράξεων συνεργασίας, των εκδηλώσεων, της δημιουργίας τεκμηριωμένων πολιτικών και του διαλόγου με τους αθλητικούς οργανισμούς. Το πρόγραμμα Erasmus+ επικεντρώνεται στον λαϊκό αθλητισμό και επιδιώκει τους ακόλουθους συγκεκριμένους στόχους: καταπολέμηση των απειλών κατά της ακεραιότητας στον αθλητισμό που αφορούν περισσότερες από μία χώρες, όπως ντόπινγκ, προσυνεννοημένοι αγώνες και βία, καθώς και καταπολέμηση της μισαλλοδοξίας και των διακρίσεων κάθε είδους· προώθηση και υποστήριξη της καλής διακυβέρνησης στον αθλητισμό και της διπλής σταδιοδρομίας των αθλητών· προώθηση των εθελοντικών δραστηριοτήτων στον αθλητισμό, καθώς και της κοινωνικής ένταξης, των ίσων ευκαιριών και της επίγνωσης της σημασίας της φυσικής άσκησης για τη βελτίωση της υγείας, μέσω της αυξημένης συμμετοχής και της ίσης πρόσβασης στον αθλητισμό για όλους.